IOS 15

iOS 15 היא הגרסה ה-15 של אפל עבור מכשירי אייפון, אייפוד טאץ' ו-HomePod, והיא זו שהחליפה את iOS 14. הגרסה הוכרזה בכנס המפתחים העולמי של אפל ב-7 ביוני 2021 ושוחררה לציבור הרחב ב-20 בספטמבר 2021. בגרסה זו תומכים כל המכשירים שתמכו ב-iOS 13 וב-iOS 14.

 תכונות עיקריות 
 כללי 
 "פוקוס" מאפשר למשתמשים להגדיר מצבים דוגמת "עבודה", "שינה", "נא לא להפריע", או ליצור מצב חדש. התכונה שולטת בהתראות, השיחות ובאפליקציות שמוצגות ומסונכרנת בין מכשירי iOS השונים של המשתמש. היא גם מאפשרת לעדכן אנשי קשר ב-iMessage שהמצב מופעל.
 ההתראות מציגות תמונות גדולות יותר של אנשי הקשר וסמלים מוגדלים של היישומים. אפשר גם להגדיר התראות להופיע במועד מאוחר יותר.
 מכשירים עם מעבד A12 Bionic ומעלה (דגמי אייפון XS ו-XR ומעלה) מאפשרים שימוש ב-Live Text ביישומים מובנים של האייפון, ויכולים לתמלל מילים שצולמו במצלמה מהעולם האמיתי.

 פרטיות ואבטחה 
 אפשר לשמור סיכום של השבוע החולף בנוגע לשימוש של היישומים במידע מסוים.
 במכשירים בעלי מעבד A12 Bionic ומעלה (דגמי אייפון XS ו-XR ומעלה) סירי מעבדת את הבקשות הקוליות ממנה על המכשיר במקום לשלוח אותן לשרתי אפל.
 ספארי מונע מאתרים לקרוא את כתובת ה-IP של המשתמשים.
 ביישום הדואר המשתמשים יכולים להסתיר את כתובת ה-IP שלהם כאשר הם מורידים תוכן חיצוני שיורד במייל עצמו. הגדרה זו מאפשרת גם להוריד את התוכן החיצוני מבלי להיות מאותר על ידי חברות מסחריות או ספאם שהכניסו למייל תוספים ללא ידיעת המשתמש.
 נוסף שירות Hide My Email שמאפשר שימוש במייל מדומה, מה שמאפשר לשלוח ולקבל מיילים בצורה אנונימית.
 סירי והחיפוש עודכנו כדי להתערב במקרים בהם המשתמשים עורכים חיפוש אחר פורנוגרפיית ילדים.
 אפליקציית ההודעות תתריע בפני ילדים והוריהם בעת קבלת או שליחת תמונות בעלות אופי מיני ותטשטש את התמונות שנשלחו או התקבלו.

 אפליקציות 
 FaceTime 
עם השקת גרסת הבטא של iOS 15 הכריזה אפל על מספר שינויים באפליקציית שיחות הווידאו שלה, שכוללים יצירת קישורים לשיחות שמאפשרים גם למשתמשים מאנדרואיד ו-Windows להצטרף לשיחה, השתקת רעשי רקע, צילום רחב, התממשקות עם היומן, התראות למשתמשים שמודיעות על כך שהם מושתקים ושימוש במצלמות רחבות.

 מפות 
שירות המפות של אפל כולל כעת מפות בתלת מימד שמופיעות בזמן הניווט, גלובוס שמציג פירוט על מדבריות, יערות והרים, מידע נוסף על הנתיבים, הוראות ניווט בהליכה במציאות רבודה, כרטיסי מקום חדשים, מצב לילה, מידע על תחבורה ציבורית ושיפור ההתראות בזמן הניווט בתחבורה ציבורית וכן דיווח על תקריות בדרכים.

 Safari 
הדפדפן של האייפון עוצב מחדש, תוך ששורת הכתובת הועברו לחלקו התחתון של המסך, נוספו קבוצות לכרטיסיות שאפשר לשתף בלחיצה אחת. עוד נוספו לאייפון הרחבות ל-Safari שהיו זמינות קודם לכן רק במחשבי Mac. ספארי גם ישדרג באופן אוטומטי אתרים בכתובת HTTP ל-HTTPS אם אפשרי. כמו כן נוספה תמיכה בפורמט WebeM.

דף הפתיחה של ספארי עוצב מחדש; אפשרי להגדיר דף מותאם אישית שכולל קטגוריות כמו מועדפים, אתרים שסירי מציעה וכדומה.

 בריאות 
אפל הוסיפה בגרסה זו מידע חדש על ההליכה שמדרג את יציבות ההליכה, ומעריך את הסיכוי לנפילה על ידי שימוש בחיישנים שמודדים איזון, יציבות וקואורדינציה. נוספה האפשרות לייבא מידע על בדיקות מעבדה ליישום.

 Wallet 
בחלק מהמדינות אפשר לשמור את תעודת הזהות באייפון. כמו כן אפשרי לפתוח מנעולים חכמים ומשרדים שתומכים ב-Wallet.

 מזג אוויר 
אפליקציית מזג האוויר קיבלה מראה חדש, עם מפות משקעים וזיהום אוויר בגודל מלא. עוד נוספה לה האפשרות לשלוח למשתמש עדכון בנוגע לגשם שעתיד להתחיל או להיפסק בזמן הקרוב במיקום המשתמש, או בכל מיקום אחר שבחר.

 קישורים חיצוניים 







 הערות שוליים 

קטגוריה:IOS
קטגוריה:תוכנות שהושקו ב-2021